Да несумненных плюсаў фестывалю “Лістапад” можна аднесці яго незвычайную для вялікіх кінафорумаў дэмакратычнасць: у фае кінатэатраў, у кіназалах кожны можа сустрэць вядомых акцёраў і рэжысёраў, аператараў і мастакаў, завесці гутарку, папрасіць аўтограф, задаць пытанне. Напрыклад, у нядзелю Кшыштаф Занусі асабіста прэзентаваў сваю апошнюю стужку “Чорнае сонца”, у панядзелак Святлана Дружыніна і Леанід Мазгавой адказвалі на пытанні гасцей творчай сустрэчы, а ў сераду французскі рэжысёр, літаратар, мастак і фатограф Алан Флешэр шчыра дзяліўся сваім досведам з беларускімі кінаманамі… Сустрэч адбылося нямала, але своеасаблівай вяхой у гісторыі “Лістапада”, падаецца, стаў візіт Аляксандра Сакурава — знакамітага рэжысёра, народнага артыста Расіі, удзельніка і лаўрэата шматлікіх міжнародных фестываляў, творцы, чыё імя Еўрапейская Акадэмія ўключыла ў лік ста лепшых рэжысёраў сусветнага кіно, аўтара вядомай кінатрылогіі “Малох”, “Цялец”, “Сонца”, кінастужак “Рускі каўчэг”, “Аляксандра” і іншых экранных работ…